Opkikkers gekry by kaptein wat glo stink na drank | Netwerk24
Opkikkers gekry by kaptein wat glo stink na drank
Deur Hanti Otto 10 Junie 2018 14:04
'n Polisiekaptein – in 'n sweetpak en pantoffels en 'n asem wat glo "vrot van die drank" – was na bewering nie baie beïndruk toe lede van die publiek kort voor die naweek sy voertuig van die pad af gedwing het nie.
Foto ter illustrasie. Foto: Ter illustrasie, Netwerk24
Volgens ooggetuies het sy toestand verklaar waarom die vangwa, gemerk as "Pops (openbare orde-eenheid) Johannesburg", Donderdagmiddag minstens een rooi verkeerslig verontagsaam en heen en weer oor die pad geswaai het.
Konst. Matsobane Mabusela, polisiewoordvoerder, het Sondag bevestig dat hy reeds Vrydag in die landdroshof in Pretoria-Noord verskyn het.
Mabusela kon egter nie oor die naweek vasstel of die beskuldigde intussen op borgtog vrygelaat is of sy naam bevestig nie en het onderneem om dit Maandag op te volg.
Omstanders, wat anoniem wil bly, beweer die bestuurder van die vangwa was so 'n gevaar op die pad dat die bestuurders van twee groot voertuie – 'n minibus-taxi en 'n Land Rover – dit op die hoek van Rachel de Beer-straat en Willem Cruywagen-laan in Akasia, noord van Pretoria, van die pad af gedwing het.
"Iemand het intussen ook die polisie ontbied, want die man agter die stuurwiel moes uitgehelp word toe die voertuig tot stilstand gedwing is. Hy was aggressief en het hom teengesit," beweer een ooggetuie.
'n Ander beweer dat die man se tong gesleep het teen die tyd dat hy as 'n kaptein geïdentifiseer is.
"Sy oë was bloedbelope en hy het rondgeval terwyl die Pretoria-Noord-polisielede hom probeer boei het."
Buiten vir 'n R5-geweer met 'n gelaaide magasyn agter die vangwa se sitplek, is seksopkikkerpille, glase en 'n bottel Johnnie Walker-whisky na bewering ook in die vangwa gevind.
"Sy koeëlvaste baadjie was ook in die vangwa. Dis ysingwekkend dat iemand wat in die polisieman se toestand was, so gewapen in die strate rondry," het 'n ander bron beweer.
Die kaptein is op die toneel in hegtenis geneem op 'n aanklag dat hy in besit was van 'n outomatiese vuurwapen terwyl hy onder die invloed van drank was, asook op klagte van dronk- en roekelose bestuur.
Bloed is getrek om sy bloedalkoholvlak te bepaal. Die uitslae sal eers later beskikbaar wees en maak deel van die ondersoek uit.